Deviliars
గంగూలీ రికార్డు బ్రేక్‌ చేసిన డివిలియర్స్‌
న్యూఢిల్లీ: దక్షిణాఫ్రికా డాషింగ్‌ బ్యాట్స్‌మెన్‌,ఆ జట్టు కెప్టెన్‌ డివిలియర్స్‌ మరో అరుదైన రికార్డుని సృష్టించాడు. వన్డే క్రికెట్‌ చరిత్రలో అతి తక్కువ మ్యాచ్‌లు,ఇన్నింగ్స్‌లలో 9000 పరుగుల మైలు రాయిని చేరుకున్న ఆటగాడిగా రికార్డు సృష్టించాడు.మొత్తం 205 ఇన్నింగ్స్‌లలో డివిలియర్స్‌ఈ ఘనత సాధించాడు.ఇప్పటి వరకు ఈ రికార్డును టీమిండియా మాజీ కెప్టెన్‌ గంగూలీ పేరిట ఉంది.228 ఇన్నింగ్స్‌లలో గంగూలీ 9000 పరుగుల మైలురాయిని అందుకున్నాడు.2004లో మెల్‌బోర్న్‌లో ఆస్ట్రేలియాపై గంగూలీ ఈ రికార్డుని నెలకొల్పాడు.అయితే తాజాగా గంగూలీ పేరిట ఉన్న ఈ రికార్డును డివిలియర్స్‌ అధిగమించాడు.మొత్తంగా చూస్తే వన్డే క్రికెట్‌లో 18 మంది ఈ ఘనతను సాధించారు.అయితే వీరిలో అత్యుత్తమ స్ట్రయిక్‌ రేట్‌ 99,94తో డివిలియర్స్‌ మొదటి స్థానంలో ఉన్నాడు.న్యూజిలాండ్‌ పర్యటన సందర్భంగా మూడవ వన్డేలో డివిలియర్స్‌ ఈ రికార్డును నెలకొల్పాడు.ఈ మ్యాచ్‌లో 5 పరుగుల వ్యక్తిగత స్కోరు వద్ద డివిలియర్స్‌ 9000 వన్డే పరుగులు పూర్తి చేసుకుని గంగూలీ రికార్డును అధిగమించాడు. న్యూజిలాండ్‌ పర్యటనకు రాక ముందు ఈ అరుదైన ఘనతకు కేవలం 87 పరుగుల దూరంలో ఉన్న డివిలియర్స్‌ తొలి రెండు వన్డేల్లో వరుసగా 37 పరుగులు నాటౌట్‌,45 పరుగులు చేశాడు.తొమ్మిది వేల పరుగుల మైలురాయికి అవసరమైన అయిదు పరుగులను ఈ వన్డేలో సాధించాడు. జాక్వస్‌ రికార్డు సవరణ వన్డేలో దక్షిణాఫ్రికా కెప్టెన్‌ డివిలియర్స్‌ తన పేరిట ఎన్నో రికార్డులను సృష్టించాడు.దక్షిణాఫ్రికా జట్టు నుంచి గతంలో జాక్వస్‌ కలిస్‌ 242 ఇన్నింగ్స్‌లలో ఉన్న రికార్డును డివిలియర్స్‌ 205 ఇన్నింగ్స్‌లలో చేసి సవరించాడు.మరోవైపు గంగూలీ రికార్డును అధిగమించిన డివిలియర్స్‌ ది వాల్‌ ద్రవిడ్‌ రికార్డును మాత్రం అందుకోలేకపోయాడు.వన్డేలు ఆడటం ప్రారంభించిన తరువాత 9 సంవత్సరాల్లో 322 రోజుల్లో ద్రవిడ్‌ 9000 పరుగులు సాధించాడు.కానీ డివిలియర్స్‌కు ఈ ఘనత సాధించడానికి 12 సంవత్సరాల 23 రోజులు పట్టింది.
ప్లేయర్‌ ప్రత్యర్థి మ్యాచ్‌లు ఇన్నింగ్స్‌
1. డివిలియర్స్‌ న్యూజిలాండ్‌ 214 మ్యాచ్‌లు 205
2. గంగూలీ ఆస్ట్రేలియా 236మ్యాచ్‌లు 228
3. సచిన్‌ దక్షిణాఫ్రికా 242 మ్యాచ్‌లు 235
4. బ్రియాన్‌ లారా ఆస్ట్రేలియా 246 మ్యాచ్‌లు 239
5. రికీ పాంటింగ్‌ దక్షిణాఫ్రికా 248 మ్యాచ్‌లు 242
6. జాక్వస్‌ కలిస్‌ ఇంగ్లండ్‌ 256 మ్యాచ్‌లు 242